แบงก์ชาติปรามธกส. คุมออกบัตรเครดิต
ธปท.แนะ ธ.ก.ส.คุมออกบัตรพลาสติก อย่าเร่งหนี้รากหญ้า
27 ก.ค. 2558

ธปท.แนะ ธ.ก.ส.คุมออกบัตรพลาสติก อย่าเร่งหนี้รากหญ้า 
รายงานข่าวจากธนาคารแห่งประเทศไทย (ธ.ป.ท.) เปิดเผยว่า คณะกรรมการนโยบายสถาบันการเงินเฉพาะกิจ (กนส.) ได้เข้าตรวจสอบข้อมูลแบงก์รัฐ รวมทั้งธนาคารเพื่อการเกษตรและสหกรณ์การเกษตร (ธ.ก.ส.) โดยคณะกรรมการแสดงความเป็นห่วงการเพิ่มผลิตภัณฑ์ทางการเงินใหม่ ได้แก่ บัตรเดบิตและบัตรเครดิตของ ธ.ก.ส.ว่า ธปท.เห็นด้วยกับนโนบายที่ให้ประชาชนลดการใช้เงินสด เพราะต้นทุนการพิมพ์ธนบัตรจะสูงขึ้นเรื่อยๆ แต่ขอให้ ธ.ก.ส.ดำเนินการอย่างระมัดระวัง ไม่ให้เป็นการสร้างการใช้จ่ายครัวเรือนสูงเกินจำเป็น
นายอภิรมย์ สุขประเสริฐ รองผู้จัดการ ธ.ก.ส. เปิดเผยว่า ธ.ก.ส.เห็นชอบตามข้อเสนอแนะของกนส. โดยจะกำหนดเงื่อนไขการใช้บัตรอิเล็กทรอนิกส์ไม่ให้สร้างหนี้ครัวเรือน และเดินหน้าพัฒนาผลิตภัณฑ์ทางการเงิน โดยเตรียมเปลี่ยนระบบบัตรเอทีเอ็มและตู้เอทีเอ็มไปใช้ระบบชิปการ์ด รวมถึงออกบัตรเดบิต เพื่อรองรับความต้องการของลูกค้าภายในปลายปีนี้